ນັກ​ເຄື່ອນ​ໄຫວ ໂຈ​ຊວາ ວອງ ຈະ​ລົງ​ສະ​ໝັກ ເປັນ​ສະ​ມ​າ​ຊິກ ​ສະ​ພາ​ທ້ອງ​ຖິ່ນ ໃນ​ຮົງ​ກົງ
ການ​ປະ​ທ້ວງ​ຂະ​ໜາດ​ໃຫຍ່​ ເລີ້ມ​ຂຶ້ນ​ໃນ​ເດືອນ​ມິ​ຖຸ​ນາ ກ່ຽວ​ກັບ​ຮ່າງ​ກົດ​ໝາຍ ​ສົ່ງ​ຄົນ​ຮ້າຍ​ຂ້າມ​ແດນ ຊຶ່ງ​ລັດ​ຖະ​ບານ​ຂອງ​ຮົງ​ກົງ ​ໄດ້​ສັນ​ຍາ ​ທີ່​ຈະ​ຖອນ​ຄືນໄປ​ແລ້ວນັ້ນ.
ນຶ່ງໃນບັນດາຜູ້ນຳຂອງພວກປະທ້ວງຢູ່ຮົງກົງ ໄດ້ປະກາດທີ່ຈະລົງສະໝັກເລືອກຕັ້ງເປັນສະມາຊິກສະພາ ທ້າວໂຈຊວາ ວອງ ກ່າວໃນວັນເສົາມື້ນີ້ວ່າ ລາວສະລົງສະໝັກເປັນສະມາຊິກສະພາໃນເຂດທ້ອງຖິ່ນ ໃນເດືອນພະຈິກຈະມານີ້ ທ້າວວອງກ່າວວ່າ ການຕັດສິນໃຈຂອງລາວທີ່ຈະລົງສະໝັກແຂ່ງຂັນ “ມີຂຶ້ນຫຼັງຈາກໄດ້ພິຈາລະນາຢ່າງຖີ່ຖ້ວນແລ້ວ ” ລາວເວົ້າວ່າ ການລົງສະໝັກແຂ່ງຂັນເອົາຕຳແໜ່ງຂອງລາວ “ແມ່ນວິທີທີ່ບໍ່ຮຸນແຮງສຸດ ທີ່ສັນຕິ ແລະສົມເຫດສົມຜົນ ໃນການສະແດງອອກ ຊຶ່ງຄວາມເຊື່ອທາງດ້ານການເມືອງ ” ທ້າວວອງໄດ້ປະກາດ ກ່ອນເລີ້ມການໂຮມຊຸມນຸມເດີນຂະບວນໃນວັນເສົາມື້ນີ້ ເພື່ອລະນຶກເຖິງ ວັນຄົບຮອບຫ້າປີ ໃນການປະທ້ວງທີ່ໃຊ້ຄັນຮົ່ມເວລາພວກເດີນຂະບວນລົງສູ່ຖະໜົນຫົນທາງ ໃນຮົງກົງ ເປັນເວລາສອງເດືອນກວ່າໆ ເພື່ອຮຽກຮ້ອງໃຫ້ມີການເລືອກຕັ້ງທີ່ເສລີ ແຕ່ແນວໃດກໍຕາມ ຄວາມພະຍາຍາມຂອງເຂົາເຈົ້າບໍ່ໄດ້ຮັບການໂຍະຍານຜ່ອນຜັນໃດໆ ຈາກພວກຜູ້ນຳຂອງຮົງກົງ ການປະທ້ວງຢູ່ຮົງກົງໃນເວລານີ້ ແມ່ນພົວພັນກັບການປະທ້ວງທີ່ໄດ້ດຳເນີນມາເປັນເວລາຫຼາຍໆເດືອນ ຊຶ່ງປົກກະຕິແລ້ວຈະມີຂຶ້ນໃນວັນທ້າຍອາທິດ ການປະທ້ວງບາງຄັ້ງກໍໄດ້ເກີດຄວາມຮຸນແຮງ ໂດຍມີພວກເດີນຂະບວນປະທະກັບຕຳຫຼວດ ການປະທ້ວງຂະໜາດໃຫຍ່ເລີ້ມຂຶ້ນໃນເດືອນມິຖຸນາ ກ່ຽວກັບຮ່າງກົດໝາຍສົ່ງຄົນຮ້າຍຂ້າມແດນ ຊຶ່ງລັດຖະບານຂອງຮົງກົງ ໄດ້ສັນຍາ ທີ່ຈະຖອນຄືນໄປແລ້ວນັ້ນ ພວກປະທ້ວງຍັງສືບຕໍ່ພາກັນໂຮມຊຸມນຸມ ຈົນກວ່າຈະມີການປະຕິບັດຕາມຄຳຮຽກຮ້ອງອື່ນໆ ຮວມທັງການເລືອກຕັ້ງໂດຍກົງໃນທ້ອງຖິ່ນ ແລະຄວາມຮັບຜິດຊອບຂອງຕຳຫຼວດ ການປະທ້ວງທີ່ຍັງດຳເນີນຢູ່ຕໍ່ມາໃນທຸກມື້ນີ້ ແມ່ນການທ້າທາຍທີ່ໃຫຍ່ທີ່ສຸດຕໍ່ການປົກຄອງຂອງຈີນ ນັບຕັ້ງແຕ່ອັງກິດໄດ້ໂອນການປົກຄອງຮົງກົງໄປໃຫ້ຈີນ ໃນປີ 1997